பொட்டாசியம் போரோ ஐதரைடு

பொட்டாசியம் போரோ ஐதரைடு (Potassium borohydride) என்பது KBH4 என்ற மூலக்கூறு வாய்பாட்டைக் கொண்ட ஒரு கனிம வேதியியல்  சேர்மமாகும். பொட்டாசியம் டெட்ரா ஐதரோபோரேட்டு என்ற பெயராலும் இச்சேர்மம் அழைக்கப்படுகிறது. 

தயாரிப்பு
சோடியம் போரோ ஐதரைடை மெத்தனால் அல்லது நீர் கரைப்பானில் உள்ள நீர்த்த பொட்டாசியம் ஐதராக்சைடுடன் சேர்த்து வினைபுரியச் செய்வதன் மூலம் பொட்டாசியம் போரோ ஐதரைடு சேர்மத்தைத் தயாரிக்கலாம்:

NaBH4 + KOH -> KBH4 + NaOH 

பண்புகள்
பொட்டாசியம் போரோ ஐதரைடு அறை வெப்பநிலையிலும் கார நீர்க்கரைசலிலும் நிலைத்தன்மை கொண்ட ஒரு நிறமற்ற திடப்பொருள் ஆகும். பொட்டாசியம் போரோ ஐதரைடின் ஐதரசன் வெளியேற்ற வெப்பநிலை 584 °செல்சியசு ஆகும்.  இது இலித்தியம் போரோ ஐதரைடு அல்லது சோடியம் போரோ ஐதரைடை விட அதிகமாகும்.

தொடர்புடைய Na+, Rb+, மற்றும் Cs+ உப்புகளைப் போலவே, பொட்டாசியம் போரோ ஐதரைடும் சோடியம் குளோரைடு படிக அமைப்பில், Fm3m என்ற இடக்குழுவில்  படிகமாகிறது.

வினையாக்கியாக
பெரும்பாலும் பொட்டாசியம் போரோ ஐதரைடு  பொதுவாகப் பயன்படுத்தப்படும் சோடியம் போரோ ஐதரைடைப் போலவே செயல்படுகிறது. ஆனால் சில சமயங்களில் கரைதிறன் தொடர்பான காரணங்களுக்காக பொட்டாசியம் உப்பு பரிந்துரைக்கப்படுகிறது. பொட்டாசியம் திரிசுபைரசோலைல்போரேட்டு தயாரிப்பு இதற்கு ஓர் எடுத்துக்காட்டாகும். இந்தச் செயல்முறையில், கரைப்பான் ஏதுமின்றி பொட்டாசியம் போரோ ஐதரைடு மற்றும் பைரசோல் ஆகியவற்றைச் சூடுபடுத்துவதும் அடங்கும்

KBH4 + 3 C3N2H4 → KHB(C3N2H3)3 + 3 H2 

பொட்டாசியம் போரோ ஐதரைடை பாசுபாரிக்  அமிலத்துடன் சேர்த்து வினைபுரியச் செய்வதன் மூலம் டைபோரேன் உற்பத்தி செய்யப்படுகிறது.

பிசுமத் முக்குகுளோரைடுடன் இணைந்து, இது நைட்ரோ தொகுதியை ஐதராக்சிலமைனாக  ஒடுக்குவதற்கான ஒரு வினைக்காரணியாகச் செயல்படுகிறது.

மேற்கோள்கள்

பகுப்பு:பொட்டாசியம் சேர்மங்கள்
பகுப்பு:போரோஐதரைடுகள்